אימאן שאמפרט

אימאן אסאנטה שאמפרט (באנגלית: Iman Asante Shumpert; נולד ב-26 ביוני 1990) הוא כדורסלן אמריקאי המשחק בעמדות הקלע והסמול פורוורד בברוקלין נטס. בעונתו הראשונה בג'ורג'יה טק בעונת 2008/2009, שאמפרט קלע בממוצע 10.5 נקודות במשחק, הרביעי בקבוצה, עם 34.5 אחוזים לשלוש. במהלך עונת 2009/2010 עבר שאמפרט ניתוח ארתרוסקופיה כדי לתקן פגיעות במניסקוס בברכו הימנית והחמיץ 6 משחקים. הוא קלע בעונה זו 10 נקודות בממוצע, שלישי בקבוצתו. בעונתו השלישית, 2010/2011, שאמפרט הוביל את קבוצתו בנקודות (17.3), ריבאונדים ואסיסטים, והיה השחקן השביעי בלבד בתולדות ליגת האטלנטיק קוסט שמוביל את קבוצתו בכל שלושת המדדים. הוא דורג רביעי בכל בליגה בנקודות, והחזיק במספר החטיפות הגבוה ביותר בליגה (שביעי בכל ארצות הברית). הוא נבחר לחמישייה השנייה ולחמישיית ההגנה של הליגה. ב-28 במרץ 2011 העמיד עצמו שאמפרט לבחירה בדראפט ה-NBA כשהוא מוותר על זכאותו לעונה רביעית במכללות. שאמפרט נבחר בדראפט ה-NBA‏ 2011 בבחירה ה-17 על ידי ניו יורק ניקס. בעונתו הראשונה נבחר שאמפרט לחמישיית הרוקיז של העונה ב-NBA. החמישייה כללה בעונה זו שבעה רוקיז כיוון שהיה שוויון בתוצאות ההצבעה בין שאמפרט, קוואי לאונרד וברנדון נייט במקומות 5, 6 ו-7. כבר בעונתו הראשונה שאמפרט קנה לעצמו שם של שחקן הגנה מוצלח והיה היחיד מבין הרוקיז שקיבל קולות גם בהצבעה לפרס שחקן ההגנה של העונה. את העונה סיים עם ממוצע של 1.7 חטיפות למשחק (שביעי בליגה), 9.5 נקודות, 3.2 ריבאונדים ו-2.8 אסיסטים והעפיל יחד עם קבוצתו לפלייאוף מהמקום השביעי. שאמפרט שותף במשחק אחד בלבד וניו יורק הודחה בסיום הסדרה הראשונה על ידי מיאמי. את עונת 2012/2013 החל שאמפרט באיחור בשל פציעה ואת הופעתו הראשונה בעונה זו ערך ב-17 בינואר 2013. בסך הכל שותף בעונה זו ב-45 משחקים ושוב העפיל עם קבוצתו לפלייאוף, הפעם מהמקום השני. הניקס גברו על הסלטיקס 2-4 בסיבוב הראשון, אך הפסידו לפייסרס בסיבוב השני באותה תוצאה. בעונת 2013/2014 השתתף שאמפרט ב-74 משחקים, מהם 58 בחמישייה. הוא קלע בממוצע 6.7 נקודות במשחק, קלט 4.2 ריבאונדים ומסר 1.7 אסיסטים. בעונה זו לא הצליחו הניקס להגיע לפלייאוף וסיימו במקום התשיעי. ב-5 בינואר 2015, באמצע עונת 2014/2015, עבר שאמפרט בטרייד לקליבלנד קאבלירס לאחר שלוש וחצי עונות עם הניקס. בטרייד, שכלל גם את אוקלהומה סיטי ת'אנדר, קיבלו קליבלנד בנוסף לשאמפרט גם את חברו לניקס ג'יי אר סמית' ובחירה בדראפט 2015. בתמורה העבירו הקאבלירס לאוקלהומה את דיון וייטרס ולניקס את לו אדמונסון, אלכס קירק ובחירת סיבוב שני בדראפט 2019. בקליבלנד פתח שאמפרט בעיקר על הספסל, לאחר שבעת הגעתו לקבוצה היה פצוע. את עמדת הקלע בחמישייה מילא דווקא ג'יי אר סמית', שבניו יורק פתח בעיקר בספסל. בעונתו השנייה בקליבלנד, 2015/2016, זכה עמה באליפות ה-NBA. לקראת עונת 2018/2019, לאחר כ-3 וחצי עונות עם הקאבלירס, נשלח לסקרמנטו קינגס כחלק מטרייד משולש עם יוטה ג'אז. ב-42 משחקיו בקבוצה קלע 8.9 נקודות בממוצע למשחק. בפברואר 2019 הועבר מסקרמנטו ליוסטון רוקטס, כחלק מטרייד משולש עם הקאבלירס. ב-13 בנובמבר 2019 חתם שאמפרט על חוזה זמני בברוקלין נטס, בעקבות השעייתו של וילסון צ'נדלר ל-25 משחקים, ולאחר כחודש שוחרר מהקבוצה. ב-30 בינואר 2021 חזר לברוקלין נטס. שאמפרט התחרה בעונה 30 של התכנית "רוקדים עם כוכבים", עם שותפתו דניאלה קראגץ' והוכרז כמנצח של העונה ב-22 בנובמבר 2021. מדיה וקבצים בנושא אימאן שאמפרט בוויקישיתוף אימאן שאמפרט, ברשת החברתית אקס (טוויטר) פרופיל, באתר Basketball-Reference פרופיל, באתר Sports-Reference פרופיל, באתר eurobasket פרופיל, באתר ליגת ה-NBA פרופיל, באתר ESPN סקרמנטו מצרפת את אימאן שאמפרט וג'ו ג'ונסון, באתר הקבוצה, 8 בפברואר 2018 יוסטון מצרפת את אימאן שאמפרט, באתר הקבוצה, 7 בפברואר 2019 שאמפרט חותם על חוזה בברוקלין, באתר הקבוצה, 13 בנובמבר 2019 שאמפרט חותם על חוזה בברוקלין, באתר הקבוצה, 13 בנובמבר 2019